**E-riigi Akadeemia** (inglise keeles e-Governance Academy, lühendina eGA) on Eestis tegutsev infoühiskonna nõustamis- ja mõttekeskus. E-riigi Akadeemia on missioonipõhine mittetulunduslik organisatsioon, mille asutasid 2002. aastal Eesti Vabariigi valitsus, ÜRO Arenguprogramm (UNDP) ja Avatud Ühiskonna Instituut (OSI) vastastikuse mõistmise memorandumi alusel.

Akadeemia koolitab ja nõustab avaliku sektori juhte, ametnikke ja huvilisi kasutama IKT-d tõhusamaks riigijuhtimiseks ning demokraatlike protsesside parendamiseks. Koostöös IT-ettevõtetega aitab akadeemia juurutada välisriikide valitsustel e-lahendusi. eGA tegevusvaldkondadeks on digitaalsete muudatuste juhtimine keskvalitsuse ja omavalitsuse tasandil, e-demokraatia ja küberturvalisus.

Akadeemia nõustab e-valitsemise arendamist Kesk- ja Ida-Euroopa, Aasia ja Aafrika riikides, samuti teeb koostööd Euroopa Liidu riikidega (Austria, Belgia, Fääri saared (Taani ala), Holland, Kreeka, Saksamaa, Soome, Rootsi). Eestis on akadeemia fookus avatud valitsemise arendamisel nii riigi kui ka omavalitsuse tasandil.

E-riigi Akadeemia on teinud koostööd enam kui 200 organisatsiooniga ning koolitanud enam kui 4500 ametnikku 130 riigist. Koolitusi korraldatakse peamiselt ELi idapartnerluse, Kesk- ja Ida-Euroopa (sh Balkan), Aafrika ning Aasia riikidele.

E-riigi Akadeemia on aidanud Namiibial, Fääri saartel, Ukrainal, Palestiinal ja Kõrgõsztanil andmevahetuse tõhustamiseks ja e-teenuste pakkumiseks kasutusele võtta X-teel põhinevat ametkondadevahelist andmevahetusplatformi; nõustanud Kaimanisaari X-tee ja e-ID kasutuselevõtus, loonud elektroonilised töövahendid Armeenia rahvastikuregistrile, politseile ja justiitsministeeriumile, nõustanud Armeenia avalike teenuste portaali loomist, digiteerinud Moldova ülemkohtu ja ringkonnakohtu arhiivid ja teinud need reaalajas uuendatavalt kättesaadavaks [13] ning juurutanud Lääne-Ukraina omavalitsustes elektroonilisi tööriistu kodanike paremaks teenindamiseks jne. Samuti on akadeemia uurinud e-riigi olukorda Aafrika riikides ning koostanud selle alusel soovitused ja tegevuskava e-valitsemise edasiseks arendamiseks. 2017. aastal valmis ülevaade e-demokraatia ja küberturvalisuse olukorrast ELi idapartnerlusriikides ning soovitused nende valitsustele valdkondade arendamiseks.

Eestis on sihtasutus olnud kahe demokraatia-algatuse maaletooja. Üheks neist on valijakompass, mida E-riigi Akadeemia eestvõttel Eestis 2011. a parlamendivalimistel rakendati. Teine on kaasav eelarve, mida Eestis asus 2013. aastal E-riigi Akadeemia nõustamisel esimesena rakendama Tartu linn ning nüüdseks rakendab üle 20 omavalitsuse. Kaasava eelarve ideed ja selle rakendamist on tutvustatud ka Gruusia omavalitsustele. Samuti on E-riigi Akadeemia koordineerinud avatud valitsemise partnerluse võrgustikku. Lisaks on loodud õppematerjale õpetajatele ja koolinoortele e-riigis ja infoühiskonnas aktiivseks osalemiseks.

E-riigi Akadeemia avaldas 2016. aastal küberturbe indeksi (*National Cyber Security Index*) , mis näitab riikide küberturvalisuse taset ning suutlikkust lahendada küberjuhtumeid. Indeksist leiab ka hinnangute aluseks olevad tõendusmaterjalid. Indeksi hõlmab 110 riigi andmeid. Indeksit täiendatakse jooksvalt.

eGA korraldataval e-Governance Conference’il osales 2018. aastal 362 delegaati 67 riigist.

Viited
------

1. 1 2 3  "Meist" e-Riigi Akadeemia kodulehel (vaadatud 26. juuli 2017)
2. ↑  "Valdkonnad" E-riigi Akadeemia kodulehel (vaadatud 8. novembril 2012)
3. 1 2 3 4 5 6 7  E-riigi Akadeemia (2018). "Projektid". *E-riigi Akadeemia koduleht*. Vaadatud 13.08.2018.
4. ↑  Cybernetica (2014). "Cybernetica ehitab koostöös e-Riigi Akadeemiaga Namiibiale X-tee sarnase turvalise andmevahetussüsteemi". *Cybernetica*. Vaadatud 13.08.2018.
5. ↑  e-Riigi Akadeemia (2017). "Fääri saarte e-riigi arendamine". Vaadatud 13.08.2018.
6. ↑  E-riigi Akadeemia. "Kaimanisaarte e-valitsemise nõustamine". Vaadatud 13.08.2018.
7. ↑  E-riigi Akadeemia. "E – valitsemise arengutugi Ukraina omavalitsustele". Vaadatud 13.08.2018.
8. ↑  E-riigi Akadeemia (2018). "Idapartnerluse riikide küberturvalisuse ja e-demokraatia uuring". Vaadatud 13.08.2018.
9. ↑  ERR (24.01.2011). "ERR avas portaali Valijakompass". Vaadatud 13.08.2018.
10. ↑  E-riigi Akadeemia. "Tartu kaasav eelarve". Vaadatud 13.08.2018.
11. ↑  E-riigi Akadeemia. "Osalusdemokraatia, avatud valitsemine ja tõhusad e-valitsemise teenused (PADOS)". Vaadatud 13.08.2018.
12. ↑  Delfi. "Eesti aitab Tuneesial 57 175 euroga avatud valitsemist edendada". Vaadatud 13.08.2018.
13. ↑  E-riigi Akadeemia. "E-kodanikuks kasvamise teejuht". Vaadatud 13.08.2018.
14. ↑  IT Uudised (31. mai 2016). "E-riigi Akadeemia esitles Eestis väljatöötatud küberturvalisuse indeksit". *www.ituudised.ee*. Vaadatud 26. juulil 2017.

Välislingid
-----------

* e-Riigi Akadeemia koduleht
* Valijakompassi tutvustav video Youtube'is
* "Infoühiskonna konverents keskendub demokraatiale muutuste keerises" Delfi, 25. aprill 2012
* "Infoühiskonna konverentsi näidatakse veebis" Delfi, 17. mai 2012
* "Eesti aitab Tuneesial 57 175 euroga avatud valitsemist edendada" Delfi, 17. juuni 2012
* "Tallo: sularaha kasutamist võiks radikaalselt vähendada" Delfi/ERR, 23. november 2010
* "Eesti on tänavu koolitanud kümneid välisriikide ametnikke" Delfi, 11. september 2011
* "Tulekul ÜRO e-valitsemise konverents" Delfi, 20. september 2011
* "Kas e-valitsemine kaotab parteid?" Delfi, 30. september 2011
* "Tallinnas toimub e-valitsemise konverents" Delfi, 26. september 2011
* "ONLINE-INTERVJUU: Uuri Liia Hännilt, mis ikkagi on e-valitsemine ja kui kõva e-riik on maailmas Eesti!" Delfi, 27. september 2011
* "e-riigi Akadeemia juht Liia Hänni rahva häälest Eesti ühiskonnas" Kohila valla kodulehel
* "Palestiina õpetajad tulevad Koidula kooli ja kolledžisse" Pärnu Postimees, 24.09.2012